ครม.เห็นชอบเพิ่มเงินอุดหนุนนักเรียนพิการโรงเรียนเอกชน ประเภทสามัญศึกษาและอาชีวศึกษา นักเรียนได้รับประโยชน์กว่า 4 พันคน
นางสาวตรีนุช เทียนทอง  รัฐมนตรีว่าการกระทรวงศึกษาธิการ เปิดเผยว่า ในการประชุมคณะรัฐมนตรี (ครม.) เห็นชอบเพิ่มเงินอุดหนุนนักเรียนพิการโรงเรียนเอกชน ประเภทสามัญศึกษา และอาชีวศึกษา โดยปรับเพิ่มเงินอุดหนุนให้สมทบเงินเดือนครู ผู้ช่วยครูและค่าใช้จ่ายสำหรับนักเรียนพิการ ประเภทไปกลับ ซึ่งจะช่วยให้สถานศึกษามีค่าใช้จ่ายในการจัดการศึกษาสำหรับคนพิการได้อย่างมีประสิทธิภาพ โดยมีจำนวนนักเรียนได้รับการช่วยเหลือ จำนวน 4,762 คน จำแนกเป็นประเภทสามัญ 4,452 คน และประเภทอาชีวศึกษา 310 คน โดยใช้งบประมาณจำนวน 118,739,045 บาท ซึ่งจะมีผลในปีงบประมาณ พ.ศ.2566 ทั้งนี้อัตราที่ปรับเพิ่มในทุกระดับชั้น ประกอบด้วย ระดับก่อนประถมศึกษา ระดับประถมศึกษา ระดับมัธยมศึกษาตอนต้น ระดับมัธยมศึกษาตอนปลาย จนถึงระดับประกาศนียบัตรวิชาชีพ (ปวช.) สำหรับการเพิ่มเงินอุดหนุนนักเรียนพิการดังกล่าวเป็นนโยบายของนางกนกวรรณ วิลาวัลย์ รมช.ศึกษาธิการ ที่ต้องการเพิ่มโอกาสทางการศึกษาอย่างทั่วถึง  นอกจากนี้ ที่ประชุมยังเห็นชอบแผนปฎิบัติการด้านการพัฒนาและส่งเสริมผู้มีความสามารถพิเศษทางวิทยาศาสตร์และเทคโนโลยีของประเทศ ปี 2564-2580 ตามที่กระทรวงศึกษาธิการ (ศธ.) เสนอ เพื่อผลักดันการดำเนินงานพัฒนาผู้มีความสามารถพิเศษทางวิทยาศาสตร์และเทคโนโลยีของประเทศในภาพรวมให้เกิดขึ้นอย่างมีเอกภาพและประสิทธิภาพจากกลุ่มผู้มีความสามารถพิเศษในทุกแขนงของประเทศซึ่งมีจำนวนประมาณ 3% ของจำนวนประชากรวัยเรียน โดยแผนปฎิบัติการดังกล่าวนี้จะทำให้เกิดการพัฒนาผู้มีความสามารถพิเศษทางวิทยาศาสตร์และเทคโนโลยีของประเทศในภาพรวมอย่างเป็นเอกภาพของทุกฝ่ายทีเกี่ยวข้อง